તું આજકાલ સવારે વહેલા ઉઠી જાય છે અને લાતો મારીને મને જણાવે છે કે તું ઉઠી ગયું છે. અને તારી પાસે બીજો રસ્તો પણ ક્યાં છે. હવે ધીમે ધીમે શિયાળો આવવા લાગ્યો છે. સવાર ખૂશનુમા અને બપોર હૂંફાળી લાગવા લાગી છે. રાત તો હવે બસ ગાદલા રજાઇ ને નામ થઇ ગઇ છે. તારા પપ્પા તો સવારની ચા પણ રજાઇ ઓઢીને પીવે છે અને બારીમાંથી ખુલ્લા આકાશને જોઇને કહે છે કે સરસ હવે શિયાળો આવશે. તું આવીશ ત્યારે તારા માટે બધી જ ઋતુઓ પહેલી વખત આવશે એટલે તને દરેક ઋતુમાં થોડીઘણી તકલીફ રહેશે. તારે ને મારે એના માટે તૈયાર રહેવું પડશે….ખરું ને!